**Emilia Gómez Quintero Calé**, de nome completo **Emilia Telesfora Lorenza Juana Francisca Gómez Quintero Calé**, máis coñécida como **Emilia Quintero** ou **Emilia Quintero Calé**, nada na Coruña o 5 de xaneiro de 1864 e finada en Madrid en febreiro de 1934, foi unha pianista e compositora galega.

Traxectoria
-----------

### Primeiros anos e familia

**Emilia** naceu nunha familia con tradición artística, foi a máis vella de cinco irmáns, dúas delas xemelgas; a súa nai era Emilia Calé, poeta en lingua castelá e correspondente da Real Academia Galega desde 1906, e o seu pai o xornalista e escritor Lorenzo Gómez Quintero. Por parte materna houbo diversos arpistas e organistas no século XVIII. Tamén eran parentes de Teodosio Vesteiro Torres, quen lle dedicou unha polca á súa "sobriña" (en realidade curmá en segundo grao) Emilia Quintero e de Luís Villardefrancos Calé. A principios da década de 1870 viviron en Madrid, onde Emilia Quintero recibiu formación musical. No domicilio familiar, na rúa Estrella nº 7, fundouse a sociedade Galicia Literaria, e a vivenda foi frecuentada por figuras como Francisco Añón, Manuel Curros Enríquez, Andrés Muruais e o seu irmán Jesús, entre outros.

Libro de Actas de Galicia Literaria, asociación fundada na vivenda de Emilia Calé.
A familia trasladouse a Ferrol na década de 1880, onde Emilia comezou a impartir clases de piano e a actuar en diversos eventos. A soprano Carolina Casanova era amiga da familia, e Emilia Calé dedicoulle un poema de homenaxe que lle leu durante unha interpretación ao piano da filla Emilia Quintero. Tamén era amiga íntima da arpista Gloria Keller.

En 1890, a familia mudouse a Lugo debido a un cargo oficial que o seu pai comezou a desempeñar naquela cidade, onde foi nomeada socia de mérito da Asociación de Escritores e Artistas. En 1894 casou co capitán de Infantaría Fernando Orúe, de 39 anos.

### Carreira musical

A carreira de Emilia destaca dende moi nova. As súas interpretacións abarcaban obras de compositores como Mozart, Rossini, Beethoven, Listz, Chopin e do seu mestre Dámaso Zabalza. A súa habilidade técnica e a súa expresividade conquistou ao público e aos críticos, que eloxiaron amplamente as súas interpretacións. A súa carreira levouna a cidades galegas como as catro capitais de provincia, Ferrol e Vigo, ademais de Madrid e outras partes de España e Porto e outras cidades de Portugal. 

### Legado literario

Emilia tamén mostrou unha inclinación pola escritura, chegando a recitar poemas da súa nai, a poetisa Emilia Calé Torres, nos seus concertos. Ademais, recibiu poemas en lingua galega dedicados a ela por outros artistas contemporáneos, como Manuel Amor Meilán ou Luís Villardefrancos ("Á miña curmán á notabre pianista Emilia Quintero Calé"), entre outros, e Curros Enríquez (en castelán).

O historiador Carlos Pereira Martínez dedicoulle diversos artigos e conferencias.

Notas
-----

1. ↑  Pereira Martínez, Carlos; Romero Masiá, Ana (2016). "Emilia Calé Torres: A escrita na dor" (PDF). *Nalgures* (Asociación Cultural de Estudios Históricos de Galicia) (XII): 451–540.
2. 1 2  Pereira Martínez, Carlos (6 de xullo de 2022). "A pianista Emilia Gómez Quintero Calé (II): 1885-1900". *Symphonia; Revista do Conservatorio da Coruña*. Consultado o 2023-09-18.
3. ↑  Pico Orjais, José Luís do (4 de agosto de 2022). "Os Cantos populares de Manuel Manrique de Lara (2) Texto e contexto". *Mundoclasico.com* (en galego reintegrado). Consultado o 2023-09-18.
4. ↑  Armas García, Celia María. "Emilia Calé". *Álbum de mulleres*. Consultado o 2023-09-18.
5. 1 2 3  Pereira Martínez, Carlos (2 de febreiro de 2021). "A pianista coruñesa Emilia Gómez Quintero Calé: os anos de formación (1864-1884)". *Symphonia*. Consultado o 2023-09-18.
6. ↑  Pereira Martínez, Carlos (6 de febreiro de 2020). "Un poema de Manuel Curros Enríquez dedicado á pianista Emilia Quintero Calé". *Terra e Tempo*. Consultado o 2023-09-18.

Véxase tamén
------------

|  |  |
| --- | --- |
|  | A Galipedia ten un portal sobre: ***Música clásica*** |

### Outros artigos

* La Galicia Literaria